《访成真观有感》
元代·吕诚

暮年重访成真观，不见秋云竹外楼。枸杞经春皆化犬，朱藤历岁总如虬。

种桃道士凭虚去，采若骚人汗漫游。见说蓬莱又清浅，拟将黄鹤问丹丘。

作者简介：昆山人，字敬夫，后更名肃。工诗词。名士咸与之交。家有园林，尝蓄一鹤，复有鹤自来为伍，因筑来鹤亭。邑令聘为训导，不起。有《来鹤亭诗》。